Ledište
<s>Ledište ili krutište je temperatura pri kojoj neka tvar prelazi iz tekućega u čvrsto agregatno stanje.</s><s>Ovisi o tlaku, ali se u tablicama za pojedine tvari obično navode vrijednosti ledišta kod normiranog atmosferskoga tlaka (101 325 Pa).</s><s>Pod većim tlakom ledište se snizuje, a pod manjim povisuje.</s><s>Ledište slitina i čvrstih otopina redovito je niže od ledišta pojedinih komponenata.</s><s>Kako bi se pokusima utvrdila temperatura na kojoj postoji ravnoteža između čvrstog i tekućeg agregatnog stanja neke tvari, pogodnije je izmjeriti njezino talište, jer je pri određivanju ledišta često potrebno pothlađivanje tvari da bi započela kristalizacija.</s>

<s>Smrzavanje ili zaleđivanje je hlađenje tvari na temperature niže od ledišta.</s><s>Tako se na primjer živežne namirnice izlažu smrzavanju kako bi se postiglo bakteriostatsko djelovanje (konzerviranje).</s>

<s>Talište</s>

<s>Talište je temperatura pri kojoj neka tvar prelazi iz čvrstoga u tekuće agregatno stanje.</s><s>Ovisi o tlaku, ali se u tablicama za pojedine tvari obično navode vrijednosti tališta kod normiranog atmosferskoga tlaka (101 325 Pa).</s><s>Pod većim tlakom talište se snizuje, a pod manjim povisuje.</s><s>Talište slitina i čvrstih otopina redovito je niže od tališta pojedinih komponenata.</s><s>Temperatura skrućivanja, što je obrnuta pojava prelaska iz kapljevitog u kruto stanje, zove se krutište (za vodu se tradicionalno koristi pojam ledište).</s><s>Za većinu tvari talište je jednako krutištu, na primjer kod žive su na 234,32 kelvina (−38,83 °C).</s><s>Za neke se tvari razlikuju, na primjer organski se polimer agar tali iznad 85 °C, a skrućivati se počinje tek kada se temperatura spusti između 32 °C i 40 °C. Taj fenomen zovemo histereza.</s><s>Kod nekih tvari, kao što je staklo, dolazi do postupnog skrućivanja bez kristalizacije pa se krutište i talište ne mogu točno odrediti.</s><s>To su takozvane amorfne krutine.</s>

<s>Talište vode (leda) je na 0 °C (273 K).</s><s>Ako u vodi ima sitnih čestica koje djeluju kao jezgre kristalizacije ledište je jednako talištu, međutim potpuno čista voda se može pothladiti do −42 °C (231 K) prije nego što se počne smrzavati.</s><s>Za razliku od vrelišta, talište je relativno neosjetljivo na promjenu tlaka.</s><s>Kemijski element s najvišom temperaturom tališta koja iznosi 3 695 K (3 422 °C) je volfram.</s><s>S druge strane ljestvice je helij koji se pri normalnom tlaku ne skrućuje čak ni na apsolutnoj nuli.</s>

<s>Izvori</s>

<s>Fizikalna svojstva</s>

